כנר על הגג (סרט)

כנר על הגג (באנגלית: Fiddler on the Roof) הוא סרט מוזיקלי אמריקאי שהופק ובוים על ידי נורמן ג'ואיסון. הסרט הוא עיבוד למחזמר באותו שם שהוצג בברודוויי בשנת 1964, המספר את סיפור חייו של טוביה החולב בעיירתו "אנטבקה". בסרט מככב השחקן הישראלי חיים טופול בתפקיד טוביה לאחר שקודם לכן שיחק בגרסת המחזמר בלונדון. הסרט התקבל בהתלהבות רבה באולמות הקולנוע, והוקרן במדינות רבות בעולם. זכה לביקורות חיוביות וזכה בשלושה פרסי אוסקר ושני פרסי גלובוס הזהב לשנת 1971. שנת 1905 גיבור הסרט הוא יהודי עני בשם טוביה החולב, המתגורר בעיירה אנטבקה - "שטעטל" יהודי טיפוסי באימפריה הרוסית. טוביה החולב עוסק בגידול פרות חולבות - ומכאן שמו - ומהן הוא מוכר חלב, חמאה וגבינה לבני העיירה, כשסוסו סוחב את העגלה שבה הסחורה. לו ולאשתו גולדה ישנן חמש בנות. שלוש הגדולות מביניהן מעמידות אותו, כל אחת בתורה, בפני התלבטות קשה: האם להשיא אותן באמצעות שידוך שתציע שדכנית העיירה, כנהוג, או להתיר להן להינשא לאהובי לבן, כרצונן, על אף הבעיות שיש איתם. הבת הבכורה, צייטל, רוצה להינשא לאהוב לבה מוטל, חייט עני וצעיר. לעומת זאת, ינטה השדכנית משכנעת את אשתו של טוביה לשדך את בתם לקצב אלמן, מבוגר ועשיר בשם לייזר וולף. טוביה נקרע בין שני הצדדים, ולבסוף נכנע לדמעותיה של צייטל ומתיר לה להינשא למוטל החייט. בתו השנייה של טוביה, הודל, מעמידה אותו באותו מצב כשהיא מתאהבת בסטודנט צעיר המאמין במהפכנות וסוציאליזם בשם פרצ'יק. פרצ'יק נאסר על ידי השלטונות ונשלח לסיביר, והבת מתחננת בפני אביה שיתיר לה ללכת אחריו. ושוב, על אף התנגדותו, הוא נעתר לדמעותיה של בתו ומתיר לה ללכת אחריו. הניסיון הקשה מכולם מגיע כשבתו השלישית של טוביה, חוהל'ה, אותה הוא אוהב במיוחד, מבקשת כאחיותיה הגדולות להנשא לגבר אותו היא אוהבת. הבעיה היא, שאהובה הוא בחור בשם פיידקה, גוי רוסי נוצרי. לעומת המקרים הקודמים, הפעם לא מוותר טוביה על אמונתו ועקרונותיו ואוסר על בתו להינשא לאהוב לבה. חוהל'ה כתגובה בורחת מן הבית ונישאת לפיידקה בכנסייה בחשאי. מעתה מסרב טוביה להזכיר את שמה של בתו ו"קורע קריעה" עליה, כשם שנהוג לעשות על אדם שמת. חיי משפחתו של טוביה בעיירה אנטבקה נגדעים כשמתקבל צו גירוש, המחייב את כל יהודי העיירה למכור תוך שלושה ימים את רכושם ובתיהם ולעזוב את העיירה. טוביה ומשפחתו יוצאים לארצות הברית, ינטה השדכנית לירושלים, וחוהל'ה ופיידקה אף הם עוזבים, מתוך התחושה שאינם יכולים להתגורר במדינה המגרשת חלק מתושביה. הסיפור משקף את סוף המאה ה-19 ברוסיה, שבה נאלצו יהודים רבים לנטוש את בתיהם וכפריהם בעקבות הפוגרומים והגירוש, ולהגר אל מחוץ לרוסיה. רובם יצאו לאמריקה ולארצות אחרות באירופה. בסיפור בולטות מגמות שהיו נפוצות באותה תקופה כגון חילון, התבוללות, מודרניזציה וגם הסוציאליזם, שהחל להראות את סימניו הראשונים. צילומי הסרט נערכו ביוגוסלביה, בכפר לקניק (מאז 1991 בקרואטיה), שעבר מתיחת פנים על מנת לדמותו לכפר "אנטבקה" שבו מתרחשת עלילת הסרט, ותושבי הכפר ביימו את יהודיה של "אנטבקה". לפני הפקת הסרט ביקר הבמאי נורמן ג'ואיסון בישראל ונפגש עם יהודים חסידים על מנת ללמוד על מנהגיהם ומסורתם. קטעי נגינת הכינור בסרט נוגנו בידי הכנר היהודי הנודע אייזק שטרן. הסרט התקבל בהתלהבות רבה באולמות הקולנוע, והוקרן במדינות רבות בעולם. בשנת 1974 הושעתה הקרנתו לזמן מה בצ'ילה כדי לוודא שהסרט אינו מכיל מסרים קומוניסטיים. הסרט זכה בשלושה פרסי אוסקר. הפסקול המקורי הטוב ביותר: ג'ון ויליאמס הצילום הטוב ביותר: אוסוואלד מוריס פרס אוסקר למיקס הסאונד הטוב ביותר: גורדון מקאלום ודייוויד הילדיארד כמו כן היה מועמד בעוד חמש קטגוריות בהם הסרט הטוב ביותר, נורמן ג'ואיסון בקטגוריית הבמאי הטוב ביותר, חיים טופול בקטגוריית השחקן הטוב ביותר ולאונרד פריי בקטגוריית שחקן המשנה הטוב ביותר. הסרט זכה גם בשני פרסי גלובוס הזהב: פרס גלובוס הזהב לסרט הטוב ביותר - קומדיה או מוזיקלי פרס גלובוס הזהב לשחקן הטוב ביותר - סרט קומדיה או מוזיקלי: חיים טופול ב־28 במאי 2020 נודע כי MGM והמפיקים דן ג'ינקס ואהרון הרניק יפיקו עיבוד מחודש למחזה, עם תומאס קייל (שידוע בעבודתו על "המילטון" ו"פוס/ורדון") שיביים ויפיק במשותף עם סטיבן לבנסון כתסריטאי. "כנר על הגג", במסד הנתונים הקולנועיים IMDb (באנגלית) "כנר על הגג", באתר נטפליקס "כנר על הגג", באתר AllMovie (באנגלית) "כנר על הגג", באתר Rotten Tomatoes (באנגלית) "כנר על הגג", באתר Box Office Mojo (באנגלית) "כנר על הגג", במסד הנתונים הקולנועיים KinoPoisk (ברוסית) כרמית וייס, ‏הכפר לקניק בקרואטיה, בו צולם הסרט כנר על הגג, באתר GoTravel מודעה בעמוד 30, מעריב, 17 בדצמבר 1971 40 שנה לכנר על הגג, חגיגות בכפר שבו צולם הסרט האגדי, באתר נענע10, 28 ביולי 2012 טוביה החולב בקצה הצלולואיד, מעריב, 21 בינואר 1971 הסרט כנר על הגג אסור בהקרנה בצ'ילה, מעריב, 13 בספטמבר 1974 Mike Fleming Jr, Mike Fleming Jr, MGM Taps ‘Hamilton’ Director Thomas Kail For Movie Adaptation Of Iconic ‘Fiddler On The Roof’, Deadline, ‏2020-05-28 (באנגלית אמריקאית)